L-UE investiet EUR 17.6 miljun addizzjonali biex tappoġġa lil aktar minn 8,500 student u persunal universitarji Afrikani magħżulin dan l-aħħar biex jipparteċipaw f' Erasmus+ fl-2019. Din iż-żieda fil-finanzjament ta' Erasmus+ hija pass ieħor fl-impenn imħabbar mill-President Jean-Claude Juncker fid-diskors tiegħu dwar l-Istat tal-Unjoni f'Settembru 2018, li sal-2020 ikun ingħata appoġġ lil 35,000 student u riċerkatur Afrikan. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal: Huwa kruċjali li ż-żgħażagħ fl-Afrika jingħataw is-setgħa meħtieġa biex jibnu futur aħjar. Dan ifisser li nippromwovu l-edukazzjoni, u din is-sena, iffokajna b'mod partikolari fuq it-tisħiħ tal-kooperazzjoni man-negozji biex niżguraw li ż-żgħażagħ fl-Afrika jiksbu l-ħiliet kollha li jeħtieġu għall-ħajja professjonali tagħhom. Il-proġetti li jappoġġaw metodi innovattivi ta' tagħlim, l-intraprenditorija u l-ħolqien ta' opportunitajiet biex jinstabu impjiegi f'oqsma importanti bħas-settur tal-ikel, in-negozju agrikolu u t-trasformazzjoni tal-enerġija huma elementi kruċjali fl-għażla ta' din is-sena. Dan huwa dik ix-xi ħaġa aktar li joffri l-Erasmus+.” Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “L-Alleanza Afrika-Ewropa tagħna tikkonċerna, l-ewwel u fuq kollox, lin-nies. Irridu ninvestu f'edukazzjoni ta' kwalità fl-Afrika. Irridu nsaħħu l-konnessjonijiet bejn l-istudenti u l-istituzzjonijiet tal-edukazzjoni għolja Ewropej u Afrikani. Jekk jingħataw l-opportunità li jiskambjaw l-għarfien u jispiraw lil xulxin, dan għandu jsaħħaħ it-tkabbir soċjoekonomiku inklużiv u jnaqqas il-faqar u l-inugwaljanza. Barra minn hekk, dan għandu jforni lill-istudenti Afrikani bil-ħiliet li jeħtieġu biex isibu impjiegi deċenti”. Ir-riżultati tas-sejħa għal Erasmus+ tal-2019 wasslu għal għadd totali ta' 26,247 skambju bejn l-Afrika u l-Ewropa mill-bidu tal-programm fl-2014, u dan jindika li jinsabu fit-triq it-tajba biex tintlaħaq il-mira li sal-2020 li jiġu appoġġati 35,000 persuna, kif imħabbar fl-Alleanza Afrika-Ewropa għall-Investiment u għall-Impjiegi Sostenibbli. Din is-sena, 8,555 student u persunal universitarji mill-Afrika u 4,649 mill-Ewropa se jibbenefikaw minn skambji fi 53 pajjiż Afrikan u fl-34 pajjiż Ewropew li jipparteċipaw fil-programm Erasmus+. L-istudenti se jkunu jistgħu jibqgħu barra minn pajjiżhom sa sena, filwaqt li l-iskambji tal-persunal idumu sa xahrejn. Il-finanzjament addizzjonali ta' EUR 17.6 miljun – li ġej mill-istrumenti finanzjarji esterni tal-Kummissjoni u mill-Fond Fiduċjarju tal-UE għall-Afrika – saħħaħ il-parteċipazzjoni ta' ċittadini Afrikani b'40 % f'termini globali. Għall-pajjiżi fl-Afrika tal-Punent u fil-Qarn tal-Afrika, l-għadd ta' boroż ta' studju aktar minn irdoppja, grazzi għall-finanzjament addizzjonali. Dan il-finanzjament ippermetta wkoll l-inklużjoni ta' aktar pajjiżi fil-programm, bħall-Eritrea, Sierra Leone, il-Liberja, il-Kongo u l-Burundi, u ż-żieda fl-għadd ta' skambji, b'mod partikolari għall-Benin, Cape Verde, il-Mali, in-Niġer, in-Niġerja u s-Somalja. Barra minn hekk, f'kompetizzjoni mal-aħjar studenti mid-dinja kollha, 313-il student żagħżugħ minn 33 pajjiż Afrikan ingħataw boroż ta' studju għall-programmi tal-Lawrja tal-Masters Konġunt Erasmus Mundus. Dan jindika żieda mill-239 boroż ta' studju minn 27 pajjiż Afrikan fl-għażla tas-sena l-oħra. L-istituzzjonijiet Afrikani qed ikunu dejjem aktar involuti fit-tagħlim tal-programmi tal-Masters Konġunt Erasmus Mundus, bil-kollaborazzjoni ta' 46 istituzzjoni mill-kontinent fit-twettiq tal-44 programmi magħżula din is-sena. Dawn ivarjaw minn universitajiet speċjalizzati għal istituti ta' riċerka attivi f'oqsma bħall-mard infettiv, il-bijodiversità u l-ekosistemi, jew li japprofittaw mill-potenzjal tal-cloud computing biex ikunu ta' benefiċċju għall-ambjent. Ġew magħżula biex jingħataw appoġġ 35 proġett li jippromwovu t-tisħiħ tal-kapaċitajiet fl-edukazzjoni għolja biex tittejjeb il-kwalità u l-innovazzjoni tal-programmi fl-universitajiet Afrikani. L-għażla ta' din is-sena tkopri firxa ta' pajjiżi usa' minn qatt qabel, bil-parteċipazzjoni ta' Madagascar, Comoros, il-Mauritania u l-Guinea flimkien ma' dik tas-sħab aktar tradizzjonali, li jindika li l-Erasmus+ qed jirnexxilu jilħaq b'suċċess lil istituzzjonijiet ġodda fil-kontinent. Barra minn hekk, ġew magħżula 39 proġett fuq skala żgħira għall-finanzjament b'appoġġ għat-tisħiħ tal-kapaċitajiet fis-settur taż-żgħażagħ ma' sħab Afrikani. Dawn il-proġetti, li jinvolvu l-organizzazzjonijiet taż-żgħażagħ u t-tielet settur (pereżempju, l-NGOs u n-negozji soċjali), jippromwovu t-tagħlim informali u jgħinu liż-żgħażagħ biex jibdew in-negozji tagħhom stess u jipparteċipaw b'mod attiv fil-komunitajiet lokali tagħhom. Sfond L-investiment f'edukazzjoni ta' kwalità inklużiva u ekwa għal kulħadd huwa prijorità importanti għall-UE, f'konformità mal-Għanijiet ta' Żvilupp Sostenibbli tan-Nazzjonijiet Uniti. L-edukazzjoni fil-livelli kollha u l-investiment fiż-żgħażagħ huma vitali għat-titjib fil-ħiliet u l-impjiegi, għat-tkabbir sostenibbli u għaċ-ċittadinanza attiva. L-investiment fin-nies permezz ta' investiment fl-edukazzjoni u l-ħiliet huwa wieħed mill-pedamenti tal-Alleanza Afrika-Ewropa, li għandha l-għan li twassal is-sħubija tal-UE mal-Afrika għal-livell li jmiss. Biex dan isir, il-Kummissjoni tipproponi li jissaħħaħ l-investiment, li jiġu attirati iktar investituri privati, li jiġu appoġġati l-edukazzjoni u l-iżvilupp tal-ħiliet għall-impjegabbiltà, kif ukoll li tingħata spinta lill-kummerċ u tittejjeb il-klima kummerċjali. Minbarra l-ħolqien ta' oqsma ġodda u mezzi ġodda għall-kooperazzjoni, l-Alleanza Afrika-Ewropa tfittex ukoll li tgawdi mill-potenzjal tal-programmi eżistenti tal-UE għall-kooperazzjoni internazzjonali. L-allokazzjoni ta' finanzjament addizzjonali għall-Erasmus+ qed issaħħaħ il-parteċipazzjoni minn persuni u organizzazzjonijiet Afrikani bl-objettiv li tiġi appoġġata l-mobbiltà ta' 35,000 student u riċerkatur mill-kontinent Afrikan sal-2020, li jwassal għal numru totali ta' 105,000 sal-2027. Erasmus+ hu programm tal-Unjoni Ewropea għall-edukazzjoni, it-taħriġ, iż-żgħażagħ u l-isport għall-perjodu 2014-2020. Erasmus+ jiffinanzja l-mobbiltà akkademika u dik taż-żgħażagħ u l-kooperazzjoni bejn l-Ewropa u reġjuni oħra fid-dinja, inkluż l-Afrika, billi jappoġġa attivitajiet li huma relatati mill-qrib mal-prijoritajiet ta' kooperazzjoni politika tal-UE għall-kontinent. Il-pajjiżi Afrikani setgħu jieħdu sehem f'Erasmus+ bħala pajjiżi sħab sa mill-2014. Għal aktar informazzjoni Skeda informattiva Alleanza Afrika-Ewropa Is-Sħubija Afrika-UE Erasmus+